Kommenteeritud kokkuvõte

Digitaalmajanduse õiglase maksustamise mõjuhinnang

A. Vajadus meetmete järele

Miks? Mis on lahendamist vajav probleem?

Äriühingute maksustamise eesmärk on maksustada kasumit seal, kus väärtus loodi, samas kui praegune rahvusvaheline maksuraamistik kavandati tavapärase majandustegevuse jaoks. Selles raamistikus ei ole võimalik arvesse võtta uusi digitaalmajanduses väärtuse loomise viise, mis eeldavad väiksemat füüsilist kohalolekut ning mille puhul on oluline tähtsus kasutajate panusel ja immateriaalsel varal. See mõjutab riikide eelarvet ja sotsiaalset õiglust. Nii võtab üha enam liikmesriike ühepoolseid meetmeid, mis võib ühtset turgu killustada.

Mida selle algatusega loodetakse saavutada?

Esiteks peaks algatus kaitsma ühtse turu terviklikkust ja nõuetekohast toimimist. Teiseks soovitakse algatusega tagada, et liikmesriikide rahandus oleks jätkusuutlik ja et riikides äriühingu tulumaksu maksubaas digiteerimise tõttu ei väheneks. Kolmandaks aitab see algatus säilitada sotsiaalset õiglust ja luua kõigile ettevõtjatele võrdsed võimalused.

Milline on ELi tasandi meetmete lisaväärtus?

Kuna probleem seisneb maksustamisõiguste rahvusvahelises jaotamises, ei saa seda terviklikult lahendada liikmesriigi tasandil. Lisaks aitaks ELi tasandi meede hoida ära ühtse turu killustumist, uusi takistusi ettevõtjate jaoks või võimalikke lünki, mis võivad tuleneda eri liikmesriikide koordineerimata tegevusest.

B. Lahendused

Milliseid seadusandlikke ja mitteseadusandlikke poliitikavariante on kaalutud? Kas on olemas eelistatud variant? Miks?

Esiteks hinnati terviklikku lahendust. Peamised variandid: Variant 1: muuta äriühingu tulumaksu ühtse konsolideeritud maksubaasi ettepaneku sätteid. Variant 2: direktiiv digitaalse püsiva tegevuskoha ja kasumi jaotamise põhimõtete kohta koos äriühingu tulumaksu ühtse konsolideeritud maksubaasi kohandamisega. Variant 3 (eelistatud): variant 2 koos soovitusega muuta kolmandaid riike käsitlevaid eeskirju. Teiseks, kuna äriühingu tulumaksu eeskirjade reform võtab aega ja et hoida ära seda, et liikmesriigid võtavad vastu ühepoolseid meetmeid, kaalutakse ka ajutist lahendust. Eelistatud ajutine lahendus on direktiiv, milles käsitletakse teatava digitaalse tegevuse maksustamise ühist süsteemi.

Kes millist varianti toetab?

Terviklik lahendus: 21st riiklikust maksuhaldurist 14 ja 446st avalikus konsultatsioonis osalenust 58% leiab, et terviklik lahendus on praeguste probleemide lahendamiseks parim. Ajutine lahendus: 21st riiklikust maksuhaldurist 10 ja avalikus konsultatsioonis osalenutest 53% leiab, et „teatavate digiteenuste osutamisest saadud tulu maksustamine“ on praeguste probleemide lahendamiseks parim.

C. Eelistatud poliitikavariandi mõju

Millised on eelistatud poliitikavariandi (kui see on olemas, vastasel korral peamiste poliitikavariantide) eelised?

Terviklik lahendus: See lahendus parandaks kodanike õiglustunnetust, tagades et suured ettevõtjad, kellel on märkimisväärne digitaalne tegevus, ei pääse ELis maksustamisest. Ettevõtjad saaksid kasu võrdsematest tingimustest, kuna eeskirjade läbivaatamine kaotaks konkurentsimoonutused. Riikide maksuhaldurid saaksid kasu positiivsest mõjust riigi rahandusele, kuna see lahendus aitab tagada äriühingu tulumaksu süsteemi pikaajalise jätkusuutlikkuse. Ajutine lahendus: See lahendus parandaks kodanike õiglustunnetust, tagades et ettevõtjaid, kelle tegevus tugineb peamiselt kasutajate panusele ja teabele, maksustatakse ELis vähemalt miinimumtasemel. Ühtse turu killustumist ära hoides luuakse selle lahendusega ELis tegutsevate ettevõtjate jaoks stabiilne maksuraamistik.

Millised on eelistatud poliitikavariandi (kui see on olemas, vastasel korral peamiste poliitikavariantide) kulud?

Terviklik lahendus: Meede suurendaks kõigi lahenduse kohaldamisalasse kuuluvate ettevõtjate regulatiivset ja nõuete täitmisega seotud koormust. Liikmesriikide haldurid kannaksid samuti uue süsteemi rakendamisega seotud kulusid, eelkõige IT- ja töötajate koolituse valdkonnas. Ajutine lahendus: Künniseid ületavad suured äriühingud peaksid täitma täiendavaid aruandlusega seotud nõudeid arvutada oma maksubaasi liikmesriikides, kus nad tegutsevad. Liikmesriikide maksuhaldurid kannavad samuti uue süsteemi rakendamisega seotud esialgseid kulusid, eelkõige IT- ja töötajate koolituse valdkonnas.

Milline on mõju ettevõtjatele, VKEdele ja mikroettevõtjatele?

Terviklik lahendus – meede taastaks võrdsed võimalused hargmaiste ettevõtjate ja väiksemate ettevõtjate vahel, kuna viimaste tegevus on sageli vähem digiteeritud või piiriüleselt väiksemamahulisem. Sellest saaksid kasu VKEd ja mikroettevõtjad. Meede võib suurendada regulatiivset ja nõuete täitmisega seotud koormust, millel võib olla suurem negatiivne mõju piiriülestele VKEdele. Ajutine lahendus – VKEsid ajutine lahendus ei mõjuta, kuna nende tulu ei küündiks künniseni.

Kas on ette näha märkimisväärset mõju riigieelarvetele ja ametiasutustele?

Terviklik lahendus aitaks tagada äriühingu tulumaksu süsteemi pikaajalise jätkusuutlikkuse ja maksutulu õiglasema jaotumise. Ajutine lahendus suurendaks tulusid riikide eelarvetes, kuigi eeldatava täiendava maksutulu laekumine oleks üsna tagasihoidlik, võttes arvesse künniste kitsast ulatust ja kohaldamisala.

Kas on oodata muud olulist mõju?

Ettepanekuga esitatakse ELi nägemus, mis on näide selle kohta, kuidas mõjutada rahvusvahelisi arutelusid.

D. Järelmeetmed

Millal poliitika läbi vaadatakse?